Çadırlı kolinin yaşaması

Çadırlı kolinin yaşaması

  Çadırlı kolinin karısı

  Beş yıl da hasta yatıyor

  Altıncı yıla bastıynan,

  Kolinin karısı ölüyor

  İki da uşak kalıyor

  Biri beş yaşında kalıyor

  Birisi üç yaşında kalıyor

  Az mı, çok mu aalıyer uşaklar

  Bir afta kaa geçiyor

  Bir afta kadar geçiyor

  Koli küüyü küüyü da geziyor

  Kendinä karı aarıyor 

  Bir güzäl Länkayı buluyer

  Länka,  mari güzälcä Länka

  Bana da gelsenä Länka 

  Bana da karı olaysın

  Uşaklarmı bakayasın

  İlänka geler Koliyä

  Cumaaya karşı geliyor

  İki üç gün yaşıyor

  Pazar sabaası kalkıyor

  Länka azır olıyer

  Uşakları giidirip düzeyor,

  Kollarından da  tutuyor

  Kliseyä da Länka gidiyor

  Durujkası karşı şıkayer

  İlänka, mari güzälcä Länka    

  Bu uşaklar sana yaraşmeer

  O Koli sana yakışmeer

  İlänka da evä gider,

  Koliyä küsülü dureyer

  Koli sofrayı koyuor 

  İlänka, mari gözäl İlänka  

  Neçin ekmek da imeersin?

  Biri mi bişey söledi?

  İlänka da Koliyä deyor

  Uşaklarnı da kaybedirsän

  Ozaman ikimiz yaşaycız

  İlänka, mari gözälcä İlänka 

  Nası kaybedeyim uşecıklar mı?

  Bän mi seni üüredeyim?

  Yarın sabaa sän

  İşä gicän 

  Bän da imää yapıp yollıycam

  Uşekları braznaya gömäsin

  Koli kalker saabalin,

  Koli gider kıra işä

  İlänka imää azırleer,

  Uşaklardan imää yollayor

  Koli, taa yıraktan karşı

  Çıkıp, imääyi alıyor.

  Uşekları evä yolleer

  Uşaklar evä geliyor

  Länka da alıyor uşekları

  İçeri kapuyu kapada bileyor

  Uşeklan da kesiyor,

  Kendi da gider selsovedä

  Kendi gidip, da bildiriyor  

  Koli deer uşaklarnı kesti,

  Kendi işä da gitti.

  Selsovettän da geliyorlar

  Uşakları da görerlär, 

  Kıra gidip, Koliyi aareerlar

  Kırda Koliyi buluyerlar  

  Ellerni da baalıyorlar

  Bukaalarlan da kitliyorlar

  Koli da onnara bölä deer :  

 Ya götürünüz beni evä

  Bakayım da bizdä, ne var

  Onnar da ona bölä deyor

  Uşaklarnı da keşmişin 

  Kendin da işä gitmişin 

  Koliyi da evä götürerlär

  İlänka karşı çıkayor 

  Koliya bölä deyor

  Koli ba, Koli deyor

  Ne sıuçaylar oldu bizdä

  İlänka mari, gözäl Länko

  Uşaklarmı da kaybettin

  Beni da türmäyä sokup, balattın

  Kafamı türmäyä baalattın,

  Kapuma kilit urdurdum,

  Benim evimi daattırdın

 Kullanılmış Kiyatlar 
 Gagauz Halk Türküleri

 Moldova Respublikasının Bilim Akademiyası Milletlärarası Aaraştırmalar İnstitudu

 Lüba Çimpoeş  

 Sayfa 28

 Pontos 

 Chişinau

 2001

Kategori:Gagauz halk türküleri